b'\n_START_ARTICLE_\nPool of London\n_START_PARAGRAPH_\nPool of London er en strekning av Themsen i London nedenfor London Bridge, til halv\xc3\xb8ya Rotherhithe, som historisk sett var det lengste et h\xc3\xb8ymastet skip kunne seile. Det ble dermed en viktig del av London havn. For at skipenes adgang til Pool ikke skulle blokkeres, ble en ny gangvei mellom Rotherhithe og Wapping anlagt som tunnel fremfor bro._NEWLINE_Pool of London er inndelt i to seksjoner, Upper Pool og Lower Pool. Upper Pool best\xc3\xa5r av strekningen mellom London Bridge og Tower Bridge, mens Lower Pool tradisjonelt rekker fra Tower Bridge til Cherry Garden Pier i Rotherhithe. Den var av avgj\xc3\xb8rende betydning for London gjennom \xc3\xa5rhundrer \xe2\x80\x93 s\xc3\xa5 tidlig som p\xc3\xa5 600-tallet skrev Beda den \xc3\xa6rverdige at Pool var \xc3\xa5rsaken til Londons eksistens \xe2\x80\x93 men n\xc3\xa5dde sitt h\xc3\xb8ydepunkt p\xc3\xa5 1700- og 1800-tallet. P\xc3\xa5 dette tidspunktet var det nesten sammenhengende kaianlegg over flere kilometer langs elvens bredder, og hundrevis av skip l\xc3\xa5 ankret i elven eller fort\xc3\xb8yd til kai. Londons Docklands hadde sin opprinnelse i mangelen p\xc3\xa5 kapasitet i Pool of London, som ga st\xc3\xb8tet til at jordeiere bygget innhegnete skipsdokker med bedre sikkerhet og fasiliteter enn Pools kaier._NEWLINE_Den plutselige nedgangen i trafikk p\xc3\xa5 Themsen grunnet introduksjonen av containere og dypvannshavner ved kysten i 1960-\xc3\xa5rene t\xc3\xb8mte Pools kaier og f\xc3\xb8rte til at mange kaianlegg ble revet. Omr\xc3\xa5det ble i stor grad sanert i 1980- og 1990-\xc3\xa5rene for \xc3\xa5 bygge nye bolig- og forretningsomr\xc3\xa5der. Pool of London Partnership ble etablert for \xc3\xa5 utvikle omr\xc3\xa5det nord og syd for elven.'